Не абыдзецца і без азербайджанскіх танцаў. Тэхніцы іх выканання можна будзе навучыцца прама на фэсце, з гэтай нагоды арганізаваны майстар-класы. Пасля чаго можна прайсці віктарыну па гісторыі і культуры краіны, атрымаўшы памятны прыз. Зацікавіць аматараў культуры і выступы на сазе — музычным інструменце, падобным да лютні. Выраб саза ў азербайджанцаў — цэлае мастацтва, працяглы і працаёмкі працэс. Для вырабу розных яго частак майстры выкарыстоўваюць некалькі парод дрэва — тутаўнік, вішню, арэх. Прадстаўлены саз ва ўсіх аркестрах народных інструментаў Краіны агнёў. Прагучыць ён і на свяце ў беларускай сталіцы. А яшчэ можна будзе сфатаграфавацца ў нацыянальным строі ды пачуць цікавыя факты пра знакамітага азербайджанскага паэта Нізамі Гянджэві, класіка персідскай паэзіі, аднаго з найбуйнейшых лірыкаў сярэднявечнага Усходу.